《诘朝雪不解再柬永叔黄门二十四韵并邀同赋》
明代·胡应麟

密霰三冬集，玄云四望同。迷漫屯巨壑，浩荡布长空。

拂曙光交映，连宵势倍雄。廉纤时杂雾，淅沥暗随风。

漠漠缘堤厚，霏霏入堑融。重阴浮海岱，积素晕河嵩。

拟絮情殊惬，探梅思未穷。冻埋深浦竹，寒折大江枫。

远渚拳饥鹭，荒陂匿断鸿。貂残秦塞上，鹢返越溪东。

沾湿全妨舵，倾敧半压篷。群呼怜榜竖，独钓羡渔翁。

爨拥孤烟白，炉煨宿火红。衾裯屏障外，几簟画图中。

翠管徐闻笛，冰弦骤拂桐。褰帘珠错落，振佩玉笼葱。

石鼎龙涎汎，瓷瓯雀舌镕。锦袍狂太白，彩笔粲文通。

飞动昭阳燕，翩褼洛水鸿。轻盈团粉颊，绰约腻酥胸。

握麈神先王，持螯兴愈洪。登仙宁有道，中圣自无功。

流徵传词客，清商奏乐童。君看白雪赋，万古孝王宫。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。